title: A Tanács (EU) 2016/1022 határozata (2016. június 17.) a Cipruson fennálló túlzott hiányról szóló 2010/401/EU határozat hatályon kívül helyezéséről

text:
               24.6.2016

               HU

               Az Európai Unió Hivatalos Lapja

               L 166/14

         A TANÁCS (EU) 2016/1022 HATÁROZATA
   (2016. június 17.)
   a Cipruson fennálló túlzott hiányról szóló 2010/401/EU határozat hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (12) bekezdésére,
   tekintettel az Európai Bizottság ajánlására,
   mivel:

               (1)

               A Tanács a Bizottság ajánlása alapján 2010. július 13-án elfogadott 2010/401/EU tanácsi határozatában (1) megállapította – az Európai Unió működéséről szóló szerződés (EUMSZ) 126. cikke (6) bekezdésével összhangban–, hogy Cipruson túlzott hiány állt fenn. A Tanács megállapította, hogy a ciprusi hatóságok által 2010 áprilisában bejelentett adatok alapján az államháztartási hiány 2009-ben elérte a GDP 6,1 %-át, meghaladva ezzel a Szerződésben a GDP 3 %-aként meghatározott referenciaértéket. A 2010-re tervezett bruttó államadósság a GDP 62 %-a volt, azaz a Szerződésben a GDP 60 %-ában meghatározott referenciaérték fölött maradt.

               (2)

               2010. július 13-án a Tanács az EUMSZ 126. cikkének (7) bekezdésével és az 1467/97/EK tanácsi rendelet (2) 3. cikkének (4) bekezdésével összhangban a Bizottság ajánlása alapján ajánlást intézett Ciprushoz azzal a céllal, hogy a túlzott költségvetési hiányt 2012-ig szüntesse meg. A tanácsi ajánlást nyilvánosságra hozták.

               (3)

               A Bizottság 2011. január 27-én – az említett időpontban rendelkezésre álló információk alapján – megállapította, hogy Ciprus megfelelő intézkedéseket tett a túlzott hiánynak a Tanács által megszabott határidőn belül történő kiigazítására. 2012. január 11-én a Bizottság ismét megerősítette, hogy Ciprus eredményes intézkedéseket tett a túlzott hiány időben és fenntartható módon történő kiigazítása érdekében.

               (4)

               A ciprusi hatóságok pénzügyi támogatást kértek az Uniótól, azon tagállamoktól, amelyek pénzneme az euro, valamint a Nemzetközi Valutaalaptól (a továbbiakban: IMF) abból a célból, hogy elősegítsék, hogy a ciprusi gazdaság fenntartható növekedési pályára térjen vissza. A Tanács 2013. április 25-én elfogadta a pénzügyi stabilitás és a fenntartható növekedés helyreállítása céljából Ciprus által végrehajtandó egyedi intézkedésekről szóló 2013/236/EU határozatot (3). Ezzel párhuzamosan Ciprus az Európai Stabilitási Mechanizmus (ESM) keretében pénzügyi támogatást kapott. Ezzel összefüggésben a ciprusi hatóságok és az Európai Stabilitási Mechanizmus nevében eljáró Bizottság 2013. április 26-án a konkrét gazdaságpolitikai feltételekről egyetértési megállapodást írtak alá.

               (5)

               A Tanács az 1467/97/EK rendelet 3. cikke (5) bekezdésének megfelelően 2013. május 16-án megállapította, hogy Ciprus eredményes intézkedéseket tett, de a 2010. július 13-i tanácsi ajánlás elfogadását követően az államháztartásra jelentős negatív hatással járó, előre nem látható kedvezőtlen gazdasági események következtek be. A Tanács ezért a Bizottság ajánlása alapján megállapította, hogy teljesültek az 1467/97/EK rendelet 3. cikkének (5) bekezdése szerinti feltételek, és a Szerződés 126. cikkének (7) bekezdésével összhangban felülvizsgált ajánlást fogadott el Ciprusra vonatkozóan azzal a céllal, hogy a túlzott hiányt 2016-ig szüntesse meg.

               (6)

               2013. szeptember 6-án a Bizottság megállapította, hogy Ciprus a 2013. május 16-i tanácsi ajánlásnak megfelelően eredményes intézkedéseket tett a túlzott hiány 2016-ig történő kiigazításának irányába.

               (7)

               A 472/2013/EU európai parlamenti és tanácsi rendelet (4) 10. cikke (2) bekezdés a) pontjának megfelelően Ciprus mentesült a túlzott hiány esetén követendő eljárás keretében történő külön jelentéstétel alól és ehelyett makrogazdasági kiigazítási programja keretében tett jelentést.

               (8)

               Ciprus 2016 márciusában lezárta hároméves makrogazdasági kiigazítási programját, amely ambiciózus reformterv végrehajtását foglalta magában és hozzájárult a pénzügyi stabilitás biztosításához, az államháztartás javításához és a fenntartható gazdasági növekedési pályára való visszatéréshez.

               (9)

               Az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló 12. jegyzőkönyv 4. cikkével összhangban a Bizottság biztosítja a túlzott hiány esetén követendő eljárás végrehajtásához kapcsolódó adatokat. A jegyzőkönyv alkalmazásának részeként a 479/2009/EK tanácsi rendelet (5) 3. cikkével összhangban a tagállamok évente kétszer, nevezetesen április 1-jét megelőzően és október 1-jét megelőzően teljesítenek adatszolgáltatást az államháztartási hiányukról, az államadósságra és más kapcsolódó változókra vonatkozó adatokról.

               (10)

               A Tanácsnak a szolgáltatott adatok alapján döntést kell hoznia a túlzott hiány fennállásáról szóló határozat hatályon kívül helyezéséről. Emellett a túlzott hiány fennállásáról szóló határozat csak akkor helyezhető hatályon kívül, ha a Bizottság előrejelzései szerint a hiány az előrejelzésnek megfelelő időtávon nem haladja meg a Szerződés szerinti, a GDP 3 %-ában meghatározott referenciaértéket (6).

               (11)

               Ciprus 2016. áprilisi adatszolgáltatását követően a Bizottság (Eurostat) által a 479/2009/EK rendelet 14. cikkével összhangban rendelkezésre bocsátott adatok, a 2016. évi stabilitási program és a Bizottság 2016. tavaszi előrejelzése alapján az alábbi következtetések vonhatók le:

                           —

                           2015-ben az államháztartási hiány a GDP 1 %-ának megfelelő mértékű volt, így a hiányt egy évvel a Tanács által megállapított határidő előtt sikerült a Szerződésben előirányzott, a GDP 3 %-ának megfelelő referenciaérték alá szorítani. Ez a javulás a fiskális konszolidációs intézkedéseknek és a pénzügyi ágazat stabilizálását célzó intézkedések által a 2014-es hiányra gyakorolt egyszeri hatás megszűnésének köszönhető.

                           —

                           A ciprusi kormány által 2016. május 13-án benyújtott 2016. évi stabilitási program szerint a költségvetési hiány 2016-ban a GDP 0,4 %-ának, majd 2017-ben a GDP 0,5 %-ának felel majd meg. A Bizottság 2016. tavaszi előrejelzése – változatlan politikát feltételezve – 2016-ra – 0,4 %-os, 2017-re pedig 0 %-os GDP-arányos államháztartási egyenleggel számol. Így a tervek szerint a hiány az előrejelzésnek megfelelő időtávon a Szerződésben a GDP 3 %-ában meghatározott referenciaérték alatt marad.

                           —

                           A Bizottság becslése szerint a strukturális egyenleg, vagyis a ciklikus hatásoktól megtisztított, egyszeri és más átmeneti intézkedések nélküli államháztartási egyenleg a 2013–2015 közötti időszakban a GDP 6,6 %-ának megfelelő mértékben javult.

                           —

                           A bruttó államadósság GDP-hez viszonyított aránya a 2013. évi 102,5 %-ról 2015-ben 108,9 %-ra emelkedett a pénzügyi ágazatnak nyújtott állami támogatás és a nominális GDP visszaesése következtében. A Bizottság 2016. tavaszi előrejelzése szerint a bruttó államadósság 2016-ban változatlan marad, majd 2017-ben főként a nominális GDP növekedése következtében várhatóan a GDP 105,4 %-ára süllyed.

               (12)

               A túlzott hiány kiigazítását követő évtől, 2016-tól Ciprus a Stabilitási és Növekedési Paktum prevenciós ágába tartozik majd, és biztosítania kell a középtávú költségvetési célját, beleértve a kiadási referenciaérték tiszteletben tartását, valamint megfelelő előrelépést kell tennie az adósságkritérium teljesítése felé, az 1467/97/EK rendelet 2. cikke (1a) bekezdésének megfelelően. Ezzel összefüggésben úgy tűnik, hogy Ciprus 2016-ban várhatóan teljesíti középtávú költségvetési célját, míg az előrejelzések szerint 2017-ben némileg eltér attól. Az előrejelzések szerint Ciprus strukturális egyenlege az átmeneti adósságszabály alapján megengedettnél nagyobb mértékben fog romlani. 2017-ben további intézkedésekre lesz szükség.

               (13)

               Az EUMSZ 126. cikke (12) bekezdésének megfelelően a túlzott hiány fennállásáról szóló tanácsi határozatot hatályon kívül kell helyezni, ha a Tanács úgy ítéli meg, hogy az érintett tagállamban a túlzott hiányt kiigazították.

               (14)

               A Tanács véleménye szerint Cipruson a túlzott hiány kiigazítása megtörtént, ezért a 2010/401/EU határozatot hatályon kívül kell helyezni,

         ELFOGADTA EZT A HATÁROZATOT:
   1. cikk
   Az átfogó értékelésből az következik, hogy Cipruson a túlzott hiány kiigazítása megtörtént.
   2. cikk
   A 2010/401/EU határozat hatályát veszti.
   3. cikk
   Ennek a határozatnak a Ciprusi Köztársaság a címzettje.

      Kelt Luxembourgban, 2016. június 17-én.

            a Tanács részéről

            az elnök

         J.R.V.A. DIJSSELBLOEM

      (1)  A Tanács 2010/401/EU határozata (2010. július 13.) a Cipruson fennálló túlzott hiányról (HL L 186., 2010.7.20., 30. o.).

      (2)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).

      (3)  A Tanács 2013/236/EU határozata (2013. április 25.) a pénzügyi stabilitás és a fenntartható növekedés helyreállítása céljából Ciprus által végrehajtandó egyedi intézkedésekről (HL L 141., 2013.5.28., 32. o.).

      (4)  Az Európai Parlament és a Tanács 472/2013/EU rendelete (2013. május 21.) a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euroövezeti tagállamok gazdasági és költségvetési felügyeletének megerősítéséről (HL L 140., 2013.5.27., 1. o.).

      (5)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).

      (6)  „A Stabilitási és Növekedési Paktum végrehajtásának részletes leírása, valamint iránymutatások a stabilitási programok és konvergenciaprogramok tartalmára és formájára vonatkozóan” című, 2012. szeptember 3-i útmutatóval összhangban. Lásd: http://ec.europa.eu/economy_finance/economic_governance/sgp/pdf/coc/code_of_conduct_en.pdf


title: A Tanács 2010/694/KKBP határozata ( 2010. november 17. ) egyes palesztin személyeknek az Európai Unió tagállamaiba történő ideiglenes befogadásáról

text:
               19.11.2010

               HU

               Az Európai Unió Hivatalos Lapja

               L 303/13

         A TANÁCS 2010/694/KKBP HATÁROZATA
   (2010. november 17.)
   egyes palesztin személyeknek az Európai Unió tagállamaiba történő ideiglenes befogadásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2009. október 27-én elfogadta az egyes palesztin személyeknek az Európai Unió tagállamaiba történő ideiglenes befogadásáról szóló 2009/787/KKBP közös álláspontot (1), amely rendelkezett ezen személyeknek az egyes palesztin személyeknek az Európai Unió tagállamaiba történő ideiglenes befogadásáról szóló, 2002. május 21-i 2002/400/KKBP közös álláspontban (2) említett tagországokba való belépésre és az azok területén való tartózkodásra jogosító engedélye érvényességének további 12 hónappal történő meghosszabbításáról.

               (2)

               A 2002/400/KKBP közös álláspont alkalmazásának értékelése alapján a Tanács helyénvalónak tartja ezen engedélyek érvényességének további 12 hónappal történő meghosszabbítását,

         ELFOGADTA EZT A HATÁROZATOT:
   1. cikk
   A 2002/400/KKBP közös álláspont 2. cikkében említett tagállamok további 12 hónappal meghosszabbítják a belépésre és a tartózkodásra jogosító, az előbbi közös álláspont 3. cikkének megfelelően biztosított nemzeti engedélyek érvényességét.
   2. cikk
   A Tanács e határozat elfogadásától számított hat hónapon belül értékeli a 2002/400/KKBP közös álláspont alkalmazását.
   3. cikk
   Ez a határozat az elfogadásának napján lép hatályba.

      Kelt Brüsszelben, 2010. november 17-én.

            a Tanács részéről

            az elnök

         D. REYNDERS

      (1)  HL L 281., 2009.10.28., 6. o.

      (2)  HL L 138., 2002.5.28., 33. o.


title: 2011/567/EU: Az Európai Parlament állásfoglalása ( 2011. május 10. ) az Európai Unió Szerveinek Fordítóközpontja 2009-es pénzügyi évre vonatkozó elszámolása lezárásáról

text:
               27.9.2011

               HU

               Az Európai Unió Hivatalos Lapja

               L 250/129

         AZ EURÓPAI PARLAMENT ÁLLÁSFOGLALÁSA
   (2011. május 10.)
   az Európai Unió Szerveinek Fordítóközpontja 2009-es pénzügyi évre vonatkozó elszámolása lezárásáról
   (2011/567/EU)
   AZ EURÓPAI PARLAMENT,

               —

               tekintettel az Európai Unió Szerveinek Fordítóközpontja 2009-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Unió Szerveinek Fordítóközpontja 2009-es pénzügyi évre vonatkozó végleges éves beszámolójáról szóló jelentésére, a központ válaszaival együtt (1),

               —

               tekintettel a Tanács 2011. február 15-i ajánlására (05892/2011 – C7-0052/2011),

               —

               tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Unió Szerveinek Fordítóközpontja létrehozásáról szóló, 1994. november 28-i 2965/94/EK tanácsi rendeletre (3) és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0119/2011),

               1.

               jóváhagyja az Európai Unió Szerveinek Fordítóközpontja 2009-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Unió Szerveinek Fordítóközpontja igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 119. o.

      (2)  HL L 248., 2002.9.16., 1. o.

      (3)  HL L 314., 1994.12.7., 1. o.

      (4)  HL L 357., 2002.12.31., 72. o.


title: A Tanács határozata ( 2010. október 21. ) a szociális biztonsági rendszerek koordinációjával foglalkozó tanácsadó bizottság tagjainak és póttagjainak kinevezéséről

text:
               27.10.2010

               HU

               Az Európai Unió Hivatalos Lapja

               C 290/5

         A TANÁCS HATÁROZATA
   (2010. október 21.)
   a szociális biztonsági rendszerek koordinációjával foglalkozó tanácsadó bizottság tagjainak és póttagjainak kinevezéséről
   2010/C 290/02
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendeletre (1) és különösen annak 75. cikkére,
   tekintettel a tagállamok kormányai által a Tanácsnak benyújtott, a jelöltek nevét tartalmazó jegyzékre,
   mivel:

               (1)

               A 883/2004/EK rendelet létrehozta a szociális biztonsági rendszerek koordinációjával foglalkozó tanácsadó bizottságot.

               (2)

               A szociális biztonsági rendszerek koordinálásáról szóló 883/2004/EK rendelet nem állapítja meg a tagok és a póttagok hivatali idejét. Ezért a Tanácsnak a tagok és a póttagok kinevezéséről szóló határozatában azok hivatali idejét is meg kell határoznia. A szükségtelen adminisztratív terhek elkerülése érdekében ennek a hivatali időnek elegendően hosszúnak kell lennie, azt a kialakult gyakorlatot is figyelembe véve, hogy az ilyen típusú tanácsadó bizottságok évente legfeljebb egy vagy két alkalommal üléseznek. Ötéves hivatali idővel elkerülhető lenne a tanácsadó bizottság teljes tagságának túlságosan gyakori megújítása,

         ELFOGADTA EZT A HATÁROZATOT:
   1. cikk
   A Tanács a 2010. október 20. és 2015. október 19. közötti időszakra a szociális biztonsági rendszerek koordinációjával foglalkozó tanácsadó bizottság tagjainak és póttagjainak a következő személyeket nevezi ki:
   I.   KORMÁNYKÉPVISELŐK

               Ország

               Tagok

               Póttagok

               Belgium

               Keyina MPEYE

               Alix GEYSELS

               Bulgária

               Dobrinka BONEVA

               Eva TOSHEVA

               Cseh Köztársaság

               Jiří BAUER

               Gabriela PIKOROVÁ

               Dánia

               Vibeke DALBRO

               Karin MØHL LARSEN

               Németország

               Helmut WEBER

               Matthias HAUSCHILD

               Észtország

               Evelyn HALLIKA

               Inga PRONINA

               Írország

               Görögország

               Ms Anna RIZOU

               Ms Ioanna BOUZALAKOU

               Spanyolország

               Marta Lucía VIVES CABALLERO

               Ainhoa LÓPEZ DE GOICOECHEA URZAINQUI

               Franciaország

               Ms Christiane LABALME

               Mr Jean-Claude FILLON

               Olaszország

               Ciprus

               Mr Nicolas ARTEMIS

               Mr Andreas KYRIAKIDES

               Lettország

               Jana MUIŽNIECE

               Reinis JOKSTS

               Litvánia

               Mariana ŽIUKIENĖ

               Romalda BARANAUSKIENĖ

               Luxemburg

               Claude EWEN

               Romain EWERT

               Magyarország

               Málta

               Hollandia

               Ausztria

               Manfred PÖLTL

               Heinz WITTMANN

               Lengyelország

               Grażyna SYPNIEWSKA

               Elżbieta TOMASZEWSKA

               Portugália

               José Nuno RANGEL CID PROENÇA

               Elisabete Maria SOUSA SILVEIRA

               Románia

               Adriana STOINEA

               Raluca LUCHIAN

               Szlovénia

               Alenka ŽAGAR

               Zvezdana VEBER-HARTMAN

               Szlovákia

               Jaroslav KOVÁČ

               Etela KISSOVÁ

               Finnország

               Carin LINDQVIST-VIRTANEN

               Pasi MUSTONEN

               Svédország

               Ms Lena MALMBERG

               Ms Gunnel VILÉN

               Egyesült Királyság

               Ms Fiona KILPATRICK

               Ms Ute CHATTERJEE

   II.   A SZAKSZERVEZETEK KÉPVISELŐI

               Ország

               Tagok

               Póttagok

               Belgium

               Koen MEESTERS

               Estelle CEULEMANS

               Bulgária

               Assia GONEVA

               Velichka MIKOVA

               Cseh Köztársaság

               Jaroslava BAUEROVÁ

               Helena ČORNEJOVÁ

               Dánia

               Michael JACOBSEN

               Christian SØLYST

               Németország

               Robert NAZAREK

               Max EPPELEIN

               Észtország

               Kaja TOOMSALU

               Margo KIKAS

               Írország

               Görögország

               Spanyolország

               Carlos BRAVO FERNÁNDEZ

               Ana Maria CORRAL JUAN

               Franciaország

               Pierre Yves CHANU

               Abdou ALI MOHAMED

               Olaszország

               Ciprus

               Mr Nicos GREGORIOU

               Mr Nicos EPISTITHIOU

               Lettország

               Irīna HOMKO

               Nataļja MICKEVIČA

               Litvánia

               Vydas PUSKEPALIS

               Ričardas GARUOLIS

               Luxemburg

               Eduardo DIAS

               Vincent JACQUET

               Magyarország

               Málta

               Hollandia

               Ausztria

               Martina THOMASBERGER

               Dinah DJALINOUS-GLATZ

               Lengyelország

               Elżbieta TAMBORSKA

               Katarzyna SOSNOWSKA

               Portugália

               Ana Cecília SENA SIMÕES

               Ana Paula BERNARDO

               Románia

               Szlovénia

               Goran LUKIČ

               Aljoša ČEČ

               Szlovákia

               Mária SVOREŇOVÁ

               Zdena DVORANOVÁ

               Finnország

               Jarmo PÄTÄRI

               Heli PUURA

               Svédország

               Ms Ellen NYGREN

               Mr Samuel ENGBLOM

               Egyesült Királyság

               Mr Richard EXELL

               Mr Sean BAMFORD

   III.   A MUNKÁLTATÓI SZERVEZETEK KÉPVISELŐI

               Ország

               Tagok

               Póttagok

               Belgium

               Monica DE JONGHE

               Hilde THYS

               Bulgária

               Rumen RADEV

               Teodor DECHEV

               Cseh Köztársaság

               Luděk MAZUCH

               Jiří SVOBODA

               Dánia

               Flemming DREESEN

               Henning GADE

               Németország

               Angela SCHNEIDER-BODIEN

               Susanne LEXA

               Észtország

               Victoria METS

               Katrin TRUVE

               Írország

               Görögország

               Spanyolország

               Pilar IGLESIAS VALCARCE

               Roberto SUÁREZ SANTOS

               Franciaország

               Olaszország

               Ciprus

               Ms Lena PANAYIOTOU

               Mr Emilios MICHAEL

               Lettország

               Anita LĪCE

               Dace ŠAITERE

               Litvánia

               Danukas ARLAUSKAS

               Dovilė BAŠKYTĖ

               Luxemburg

               Magyarország

               Málta

               Hollandia

               Ausztria

               Ruth TAUDES

               Ruth LIST

               Lengyelország

               Małgorzata RUSEWICZ

               Zbigniew ŻUREK

               Portugália

               Cristina NAGY MORAIS

               Nuno BERNARDO

               Románia

               Szlovénia

               Tomaž BERNIK

               Maja SKORUPAN

               Szlovákia

               Jozef ORGONÁŠ

               Milan CHÚPEK

               Finnország

               Johan ÅSTRÖM

               Mikko RÄSÄNEN

               Svédország

               Ms Sofia BERGSTRÖM

               Ms Catharina BÄCK

               Egyesült Királyság

               Mr Neil CARBERRY

               Mr Ben DIGBY

         2. cikk
   A Tanács a még nem jelölt tagokat és póttagokat egy későbbi időpontban nevezi ki.
   3. cikk
   Ez a határozat az elfogadásának napján lép hatályba.

      Kelt Luxembourgban, 2010. október 21-én.

            a Tanács részéről

            az elnök

         J. MILQUET

      (1)  HL L 166., 2004.4.30., 1. o.


title: 2014/33/EU: Az Európai Központi Bank határozata ( 2013. augusztus 30. ) az Európai Központi Bank tőkéjének az euroövezeten kívüli nemzeti központi bankok részéről történő befizetéséről (EKB/2013/31)

text:
               21.1.2014

               HU

               Az Európai Unió Hivatalos Lapja

               L 16/63

      AZ EURÓPAI KÖZPONTI BANK HATÁROZATA

   (2013. augusztus 30.)
   az Európai Központi Bank tőkéjének az euroövezeten kívüli nemzeti központi bankok részéről történő befizetéséről
   (EKB/2013/31)
   (2014/33/EU)
   AZ EURÓPAI KÖZPONTI BANK ÁLTALÁNOS TANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 47. cikkére,
   mivel:

               (1)

               A Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) 47. cikke előírja, hogy az eltéréssel rendelkező tagállamok nemzeti bankjainak (a továbbiakban: euroövezeten kívüli NKB-k) az általuk jegyzett tőkét nem kell befizetniük, kivéve, ha az Általános Tanács az Európai Központi Bank (EKB) jegyzett tőkéjének legalább kétharmadát és a részvényesek legalább felét képviselő többséggel úgy határoz, hogy az általuk jegyzett tőkének egy minimális százalékát be kell fizetni az EKB működési költségeihez történő hozzájárulásként.

               (2)

               Az Európai Központi Bank tőkéjének az euroövezeten kívüli nemzeti központi bankok részéről történő befizetéséről szóló, 2013. június 21-i EKB/2013/20 határozat (1) 1. cikke előírja, hogy minden egyes euroövezeten kívüli NKB az EKB tőkéjére vonatkozó tőkejegyzése 3,75 %-át fizeti be 2013. július 1-jei hatállyal.

               (3)

               A nemzeti központi bankoknak az Európai Központi Bank tőkejegyzési kulcsában való százalékos részesedéséről szóló, 2013. augusztus 29-i EKB/2013/28 határozat (2) a KBER Alapokmányának 29.3. cikkével összhangban meghatározza az EKB tőkejegyzési kulcsának (továbbiakban: tőkejegyzési kulcs) módosítását, illetve 2014. január 1-jei hatállyal megállapítja a tőkejegyzési kulcsban az egyes nemzeti központi bankokhoz rendelt új súlyokat (a továbbiakban: tőkejegyzésikulcs-súlyok).

               (4)

               Az EKB jegyzett tőkéje 2014. január 1-jétől10 825 007 069,61 EUR.

               (5)

               A módosított tőkejegyzési kulcs szükségessé teszi egy olyan új EKB-határozat elfogadását, amely 2014. január 1-jétől hatályon kívül helyezi az EKB/2013/20 határozatot, illetve meghatározza az EKB tőkejegyzésének azon százalékarányát, amelyet az euroövezeten kívüli NKB-k 2014. január 1-jei hatállyal kötelesek befizetni,

         ELFOGADTA EZT A HATÁROZATOT:
   1. cikk
   A jegyzett és befizetett tőke mértéke és formája
   Az egyes euroövezeten kívüli NKB-k az EKB tőkéjére vonatkozó tőkejegyzésük 3,75 %-át fizetik be 2014. január 1-i hatállyal. Figyelembe véve az EKB/2013/28 határozat 2. cikkében meghatározott új tőkejegyzésikulcs-súlyokat, minden egyes euroövezeten kívüli NKB összesen az alábbi táblázatban a neve mellett feltüntetett jegyzett és befizetett tőkeösszeggel rendelkezik:

               (EUR)

               Euroövezeten kívüli NKB

               Jegyzett tőke 2014. január 1-jén

               Befizetett tőke 2014. január 1-jén

               Българска народна банка
               (Bolgár Nemzeti Bank)

               92 986 810,73

               3 487 005,40

               Česká národní banka

               174 011 988,64

               6 525 449,57

               Danmarks Nationalbank

               161 000 330,15

               6 037 512,38

               Hrvatska narodna banka

               65 199 017,58

               2 444 963,16

               Lietuvos bankas

               44 728 929,21

               1 677 334,85

               Magyar Nemzeti Bank

               149 363 447,55

               5 601 129,28

               Narodowy Bank Polski

               554 565 112,18

               20 796 191,71

               Banca Națională a României

               281 709 983,98

               10 564 124,40

               Sveriges riksbank

               246 041 585,69

               9 226 559,46

               Bank of England

               1 480 243 941,72

               55 509 147,81

         2. cikk
   A befizetett tőke módosítása
   (1)   Tekintve, hogy valamennyi, euroövezeten kívüli NKB már befizette az EKB/2013/20 határozat alapján 2013. december 31-ig hatályos, az EKB jegyzett tőkéjére vonatkozó jegyzése 3,75 %-át, így ezek az NKB-k átutalják a fennmaradó összeget az EKB számára, vagy a különbség összegét visszakapják az EKB-tól annak érdekében, hogy az 1. cikk táblázatának harmadik oszlopában szereplő összegek befizetése teljesüljön.
   (2)   Az e cikk szerinti valamennyi átutalás az Európai Központi Bank tőkerészesedéseinek a nemzeti központi bankok közötti átruházásáról, illetve a befizetett tőke módosításáról szóló szabályok megállapításáról szóló, 2013. augusztus 29-i EKB/2013/29 határozat (3) alapján történik.
   3. cikk
   Hatálybalépés és hatályon kívül helyezés
   (1)   Ez a határozat 2014. január 1-jén lép hatályba.
   (2)   Az EKB/2013/20 határozat 2014. január 1-jétől hatályát veszti.
   (3)   Az EKB/2013/20 határozatra való hivatkozásokat az erre a határozatra való hivatkozásként kell értelmezni.

      Kelt Frankfurt am Mainban, 2013. augusztus 30-án.

            az EKB elnöke

         Mario DRAGHI

      (1)  HL L 187., 2013.7.6., 25. o.

      (2)  Lásd e Hivatalos Lap 53. oldalát.

      (3)  Lásd e Hivatalos Lap 55. oldalát.


title: 2010/488/Euratom: A Tanács határozata ( 2009. november 16. ) az Európai Atomenergia-közösség és a Brazil Szövetségi Köztársaság kormánya közötti, a fúziósenergia-kutatás terén folytatandó együttműködésről szóló megállapodás Bizottság általi megkötésének jóváhagyásáról

text:
               15.9.2010

               HU

               Az Európai Unió Hivatalos Lapja

               L 242/33

         A TANÁCS HATÁROZATA
   (2009. november 16.)
   az Európai Atomenergia-közösség és a Brazil Szövetségi Köztársaság kormánya közötti, a fúziósenergia-kutatás terén folytatandó együttműködésről szóló megállapodás Bizottság általi megkötésének jóváhagyásáról
   (2010/488/Euratom)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel a Bizottság javaslatára,
   mivel:

               (1)

               A Bizottság a 2008. július 22-i tanácsi irányelvekkel összhangban tárgyalásokat folytatott egy, az Európai Atomenergia-közösség és a Brazil Szövetségi Köztársaság kormánya közötti, a fúziósenergia-kutatás terén folytatandó együttműködésről szóló megállapodásról.

               (2)

               A megállapodásnak a Bizottság általi megkötését jóvá kell hagyni,

         A KÖVETKEZŐKÉPPEN HATÁROZOTT:
   Egyetlen cikk
   Az Európai Atomenergia-közösség és a Brazil Szövetségi Köztársaság kormánya közötti, a fúziósenergia-kutatás terén folytatandó együttműködésről szóló megállapodásnak a Bizottság által az Európai Atomenergia-közösség részéről és annak nevében történő megkötését a Tanács jóváhagyja.
   A megállapodás szövegét csatolták e határozathoz.

      Kelt Brüsszelben, 2009. november 16-án.

            a Tanács részéről

            az elnök

         C. MALMSTRÖM

    ---documentbreak---

               15.9.2010

               HU

               Az Európai Unió Hivatalos Lapja

               L 242/34

         MEGÁLLAPODÁS
   az Európai Atomenergia-közösség és a Brazil Szövetségi Köztársaság kormánya között a fúziósenergia-kutatás terén folytatandó együttműködésről
   AZ EURÓPAI ATOMENERGIA-ÜGYNÖKSÉG (EURATOM)
   és
   A BRAZIL SZÖVETSÉGI KÖZTÁRSASÁG KORMÁNYA
   (a továbbiakban együttesen: a Felek),
   MIVEL az Európai Közösség és a Brazil Szövetségi Köztársaság kormánya között 2004. január 19-én aláírt tudományos és technológiai együttműködési megállapodásban a Felek vállalják, hogy a kutatás és a technológiai fejlődés terén előmozdítják az együttműködést,
   AZZAL AZ ÓHAJJAL, hogy tovább ösztönözzék a fúziós energiának mint környezeti szempontból potenciálisan elfogadható, gazdaságilag versenyképes és gyakorlatilag korlátlan energiaforrásnak a fejlesztését,
   A KÖVETKEZŐKBEN ÁLLAPODTAK MEG:
   1. cikk
   Célkitűzés
   E megállapodás célja, hogy szorosabbá tegye a Felek közötti együttműködést a fúziós programjaik körébe tartozó területeken, a kölcsönös haszon és az általános viszonosság szellemében, azzal a céllal, hogy a fúziósenergia-rendszerhez szükséges tudományos ismereteiket és technológiai képességeiket továbbfejlesszék.
   2. cikk
   Együttműködési területek
   Az e megállapodás szerinti együttműködés az alábbiakra terjedhet ki:

               a)

               tokamakok, beleértve a jelenlegi generáció nagyszabású projektjeit és a következő generációk projektjeihez kapcsolódó tevékenységeket;

               b)

               a tokamakok alternatívái;

               c)

               a mágneses fúziósenergia-technológia;

               d)

               plazmaelmélet és alkalmazott plazmafizika;

               e)

               programpolitikák és -tervek; és

               f)

               egyéb területek, amelyekről a Felek írásban megállapodnak, feltéve, hogy mindkét fél programjai kiterjednek rájuk.

         3. cikk
   Az együttműködés formái
   (1)   Az e megállapodás szerinti együttműködés lehetséges formái kiterjednek, de nem korlátozódnak az alábbiakra:

               a)

               tudományos és műszaki tevékenységekkel, eseményekkel, gyakorlatokkal és eredményekkel, valamint programpolitikákkal és -tervekkel kapcsolatos információk és adatok cseréje és átadása, beleértve nem nyilvános információknak a 6. és 7. cikkben előírt feltételek szerinti cseréjét;

               b)

               kutatók, mérnökök és egyéb szakemberek megállapodás szerinti időre szóló cseréje azzal a céllal, hogy a 8. cikkel összhangban kísérletekben, elemzésekben, tervezésben és egyéb kutatási és fejlesztési tevékenységekben vegyenek részt;

               c)

               konferenciák és egyéb találkozók szervezése azzal a céllal, hogy információt cseréljenek a 2. cikkben felsorolt területek megállapodás szerinti tárgyköreiben, és meghatározzák, hogy az 5. cikkel összhangban milyen együttműködési tevékenységeket célszerű végezni;

               d)

               minták, anyagok, berendezések (műszerek és alkatrészek) kísérleti, vizsgálati és értékelési célú cseréje és átadása a 9. és a 10. cikkel összhangban;

               e)

               közös kutatások, projektek vagy kísérletek végrehajtása, beleértve azok közös tervezését, kialakítását és lebonyolítását;

               f)

               adatkapcsolatok – például, de nem kizárólag távadatelemző eszközök – létrehozása; valamint

               g)

               az együttműködés egyéb olyan formái, amelyekről a Felek írásban megállapodtak.

         (2)   A Felek szükség szerint összehangolják az e megállapodás hatálya alá tartozó tevékenységeiket más nemzetközi fúziósenergia-kutatási és -fejlesztési tevékenységekkel, hogy ezek között minél kevesebb átfedés legyen. E megállapodás rendelkezései nem sértik a Felek között fennálló vagy később létrejövő együttműködési megállapodásokat.
   4. cikk
   Koordinációs bizottság és végrehajtó titkárságok
   (1)   A Felek koordinációs bizottságot hoznak létre az e megállapodás szerinti tevékenységek összehangolására és felügyeletére. Mindkét fél azonos számban nevez ki koordinációs bizottsági tagokat, és az általa kinevezett tagok közül egyet kijelöl a küldöttség vezetőjéül. A koordinációs bizottság évente, a Brazil Szövetségi Köztársaságban és az Európai Unióban felváltva, vagy megállapodás szerint ettől eltérő helyen és időben ülésezik. Az ülésen a fogadó fél küldöttségének vezetője elnököl.
   (2)   A koordinációs bizottság figyelemmel kíséri az e megállapodás szerinti tevékenységek előrehaladását és terveit, továbbá olyan, jövőbeli együttműködési tevékenységeket indítványoz, hangol össze és hagy jóvá, amelyek a megállapodás hatálya alá tartoznak, tekintettel műszaki értékükre és a bennük megnyilvánuló igyekezetre, hogy a megállapodás szerinti kölcsönös haszon és az általános viszonosság érvényesüljön.
   (3)   A koordinációs bizottság mindig közös megegyezéssel határoz.
   (4)   Mindkét fél egy-egy végrehajtó titkárt jelöl ki, aki a koordinációs bizottság ülései közötti időszakokban a nevében eljár az e megállapodás hatálya alá tartozó összes együttműködési kérdésben. A végrehajtó titkárok felelnek az együttműködés szokásos ügyviteléért.
   5. cikk
   Végrehajtás
   (1)   Mindkét fél megfelelő ügynökségeket jelöl ki az e megállapodás szerinti tevékenységek végrehajtására.
   (2)   Ha a koordinációs bizottság valamely együttműködési tevékenységet jóváhagyja, szükség esetén az e megállapodás szerinti projekttervezetet is jóvá kell hagynia.
   (3)   Minden projekttervezetben fel kell sorolni a projekt végrehajtására kijelölt ügynökségeket, valamint részletesen rendelkezni kell az együttműködési tevékenység végrehajtásáról, így többek között a tevékenység műszaki tartalmáról és ügyviteléről, az alkalmazandó sugármentesítési felelősségről, a nem nyilvános információk cseréjéről, a berendezések cseréjéről, a szellemi tulajdon kezeléséről, az összköltségről, a költségmegosztásról és az ütemtervről, esettől függően.
   6. cikk
   Az információkhoz való hozzáférés és azok továbbadása
   (1)   A hatályos törvényi és rendeleti rendelkezéseire és e megállapodás rendelkezéseire is figyelemmel mindkét fél megbízottaival együtt vállalja, hogy a másik fél és annak megbízottai számára hozzáférhetővé teszi a rendelkezésére álló összes olyan információt, amely az e megállapodás szerinti együttműködési tevékenységek végrehajtásához szükséges.
   (2)   A Felek és megbízottaik előmozdítják az általuk jogszerűen nyilvánosságra hozható, akár e megállapodás értelmében közösen kifejlesztett, akár e megállapodás szerint átadott vagy kicserélt információ minél szélesebb körű terjesztését, a nem nyilvános információk védelmére és az e megállapodás értelmében létrejött vagy rendelkezésre bocsátott szellemi tulajdon védelmére is figyelemmel.
   (3)   Az információnak, amelyet az egyik fél a másik félnek továbbít, a továbbító fél legjobb tudomása és meggyőződése szerint pontosnak kell lennie, a továbbító fél azonban nem szavatolja, hogy az átadott információt az átvevő fél vagy bármely harmadik fél bizonyos módon fel tudja használni vagy alkalmazni tudja. A Felek által közösen kifejlesztett információk a Felek legjobb tudomása és meggyőződése szerint pontosak. Egyik fél sem szavatolja a közösen kifejlesztett információk pontosságát, sem azt, hogy a Felek vagy bármely harmadik fél azokat bizonyos célra fel tudja használni vagy alkalmazni tudja.
   7. cikk
   Szellemi tulajdon
   Az e megállapodás hatálya alá tartozó együttműködési tevékenységek során keletkezett vagy rendelkezésre bocsátott szellemi tulajdon védelmét és felosztását a mellékletben szereplő rendelkezések szabályozzák, amelyek e megállapodás elválaszthatatlan részét képezik, és amelyeket az e megállapodás szerint végzett valamennyi tevékenységre alkalmazni kell.
   8. cikk
   Személyzet cseréje
   A személyzetnek e megállapodás szerinti, a Felek vagy azok megbízottai közötti cseréjére a következő rendelkezéseket kell alkalmazni:

               a)

               mindkét fél biztosítja a megállapodás alapján tervezett tevékenységek elvégzéséhez szükséges képességekkel és szaktudással rendelkező képzett személyzet kiválasztását. A személyzetcseréről előzetes megállapodást kell kötni, a Felek közötti levélváltás formájában, hivatkozva erre a megállapodásra és a szellemi tulajdonnal kapcsolatos vonatkozó rendelkezéseire, továbbá a szóban forgó együttműködési tevékenységre;

               b)

               a Felek felelősek a cserében részt vevő saját személyzetük bérezéséért, biztosításáért és járandóságainak kifizetéséért;

               c)

               a Felek eltérő megállapodása hiányában a kiküldő fél fedezi a fogadó fél fogadó létesítményébe csere keretében látogató saját személyzetének utazási és megélhetési költségeit;

               d)

               a csere során a fogadó fél gondoskodik a másik fél munkatársainak (és a velük egy háztartásban élő családtagoknak) az elszállásolásáról, a kölcsönös megelégedettséget és a viszonosságot szem előtt tartva;

               e)

               a fogadó fél – saját vonatkozó törvényi és rendeleti rendelkezéseivel összhangban – minden szükséges segítséget megad a személyzetcserében a másik fél részéről részt vevő személyeknek az adminisztratív ügyintézést (például a vízumszerzést) illetően;

               f)

               mindkét fél biztosítja, hogy a személyzetcsere résztvevői betartják a fogadó létesítményben érvényes általános munkavédelmi és biztonsági előírásokat;

               g)

               a Felek – saját költségükre – megfigyelhetik a másik fél vizsgálati tevékenységét és elemző munkáját a 2. cikkben meghatározott együttműködési területeken. A szóban forgó megfigyelés a személyzet látogatásai útján történhet, és a fogadó fél adott alkalomra szóló előzetes beleegyezéséhez van kötve.

         9. cikk
   Berendezések, minták, alapanyagok és tartalék alkatrészek cseréje
   Ha az egyik fél vagy annak megbízottja többek között berendezéseket, műszereket, mintákat, alapanyagokat vagy szükséges cserealkatrészeket (a továbbiakban: berendezések) cserél a másik féllel vagy annak megbízottjával, illetőleg ilyet kölcsönöz neki vagy bocsát rendelkezésére, az alábbi rendelkezések alkalmazandók a berendezések szállítására és használatára:

               a)

               a berendezéseket küldő fél a megfelelő műszaki leírással, valamint a műszaki és tájékoztató dokumentációval együtt a lehető legrövidebb időn belül részletes jegyzéket ad át a leszállítandó berendezésekről;

               b)

               az 5. cikkben említett projekttervezetben rögzített eltérő megállapodás hiányában az átadott berendezések a küldő fél tulajdonában maradnak, és a koordinációs bizottság által meghatározott időpontban vissza kell szolgáltatni őket a küldő félnek;

               c)

               a berendezések a fogadó létesítményben kizárólag a Felek kölcsönös hozzájárulásával helyezhetők üzembe; valamint

               d)

               a fogadó fél biztosítja a berendezések elhelyezéséhez szükséges helyiségeket, továbbá a felek által kölcsönösen elfogadott műszaki követelményeknek megfelelően gondoskodik az elektromos árammal, vízzel, gázzal és más szükséges erőforrásokkal való ellátásról.

         10. cikk
   Általános rendelkezések
   (1)   A Felek saját hatályos törvényi és rendeleti rendelkezéseikre figyelemmel végzik az e megállapodásban szabályozott tevékenységeket, és ezekhez – az előirányzott pénzeszközök rendelkezésre állására is figyelemmel – forrásokat biztosítanak.
   (2)   A Felek eltérő írásbeli megállapodásának hiányában az e megállapodás szerinti együttműködés költségeit mindig az a fél viseli, amelyiknél a költség keletkezik.
   (3)   Az értelmezéssel vagy végrehajtással összefüggő, e megállapodással kapcsolatban annak időtartama alatt felmerülő összes kérdést a felek közös megegyezéssel rendeznek.
   (4)   A megállapodás az Euratom tekintetében azokra a területekre alkalmazandó, amelyekre az Euratomot létrehozó szerződés alkalmazandó, továbbá azon országok területére, amelyek teljes jogú társult harmadik államokként részt vesznek az Euratom fúziós programjában.
   11. cikk
   Időtartam, módosítás és megszűnés
   (1)   Ez a megállapodás azon utolsó írásbeli értesítés napján lép hatályba, amelyben a felek írásban tájékoztatják egymást a megállapodás hatálybalépéséhez szükséges belső eljárásaik befejezéséről, öt évig marad hatályban, és automatikusan mindig újabb ötéves időtartamra meghosszabbodik, kivéve, ha az egyik fél írásban értesíti felmondási szándékáról a másik felet.
   (2)   Ez a megállapodás a Felek írásos megegyezésével módosítható. A módosítások azon utolsó írásbeli értesítés napján lépnek hatályba, amelyben a felek írásban tájékoztatják egymást a módosítások hatálybalépéséhez szükséges belső eljárásaik befejezéséről.
   (3)   Az e megállapodás megszűnésekor még nem lezárult közös tevékenységek vagy kísérletek egészen befejezésükig továbbra is e megállapodás feltételei szerint folytathatók.
   (4)   Ezt a megállapodást és a hatálya alá tartozó valamennyi projekttervezetet bármikor felmondhatja a felek bármelyike, ha erről a másik felet írásban értesíti. A felmondás az értesítés kézhezvételétől számított hat hónap elteltével lesz hatályos, és nem sérti az esetleges jogokat, amelyeket a Felek e megállapodás vagy az adott projekttervezet alapján, annak megszűnése időpontjáig szereztek.

      Aláírták Brazíliavárosban, a kétezer-kilencedik év november havának huszonhetedik napján, két-két eredeti példányban, angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven, a szövegek mindegyike egyaránt hiteles.

            az Európai Atomenergia-közösség részéről

         JOÃO JOSÉ SOARES PACHECO

            a Brazil Szövetségi Köztársaság kormánya részéről

         MARCOS NOGUIERA MARTINS

   MELLÉKLET

      SZELLEMITULAJDON-JOGOK

   Az e megállapodás alapján keletkezett vagy rendelkezésre bocsátott szellemi tulajdont az alábbiak szerint kell felosztani:
   I.   Alkalmazási kör

   Ez a melléklet – külön megállapodás hiányában – az e megállapodás alapján végzett valamennyi együttműködési tevékenységre alkalmazandó.
   II.   Tulajdonjog, jogok felosztása és gyakorlása

               A.

               E megállapodás alkalmazásában a szellemi tulajdon jelentése megegyezik a Szellemi Tulajdon Világszervezetének létrehozásáról szóló, 1967. július 14-i stockholmi egyezmény 2. cikkében szereplő meghatározással.

               B.

               E melléklet tárgya, hogy a jogok, előnyök és jogdíjak hogyan osztandók fel a Felek, illetőleg a Feleknek az 5. cikk értelmében kijelölt végrehajtó ügynökségei között. A Felek kölcsönösen biztosítják, hogy a másik fél hozzájusson az e melléklet szerint neki, illetőleg az 5. cikk értelmében kijelölt végrehajtó ügynökségeknek járó szellemitulajdon-jogokhoz. Ez a melléklet másképp nem módosítja vagy sérti az említett jogoknak, előnyöknek és jogdíjaknak valamely fél és annak állampolgárai közötti felosztását, amely az adott fél jogszabályaiból és joggyakorlatából következik.

               C.

               E megállapodás megszüntetése vagy lejárta nem befolyásolja az e melléklet szerinti jogokat és kötelezettségeket.

               D.

                           1.

                           A Felek, illetőleg az 5. cikk értelmében kijelölt végrehajtó ügynökségek közötti együttműködési tevékenységek esetében a közös kutatásból – azaz a mindkét fél támogatásával folytatott kutatásból – származó szellemi tulajdonról technológiakezelési tervben (TKT) kell rendelkezni az alábbi elvek alapján:

                                       a)

                                       a Felek vagy az 5. cikk értelmében kijelölt végrehajtó ügynökségeik ésszerű időn belül értesítik egymást minden olyan szellemitulajdon-jogról, amely e megállapodás alkalmazásából származik;

                                       b)

                                       eltérő megállapodás hiányában a közös kutatás során keletkezett szellemi tulajdonnal kapcsolatos jogokat, jogdíjakat és előnyöket bármelyik fél, illetőleg a feleknek az 5. cikk értelmében kijelölt végrehajtó szervezetei területi korlátozás nélkül hasznosíthatják;

                                       c)

                                       mindkét félnek, illetőleg minden, az 5. cikk értelmében kijelölt végrehajtó szervezeteknek kellő időben védelmet kell szereznie azon szellemi tulajdonnak, amelynek kapcsolódó jogai és előnyei a TKT alapján őt illetik meg;

                                       d)

                                       mindkét fél, illetőleg minden, az 5. cikk értelmében kijelölt végrehajtó szervezet nem kizárólagos, visszavonhatatlan, jogdíjmentes engedéllyel rendelkezik, hogy az e megállapodás alkalmazása során keletkező összes szellemi tulajdont kizárólag kutatási célra felhasználja, az egyes felek hatályos jogi szabályozásával összhangban;

                                       e)

                                       azok a vendégkutatók, akik szellemi tulajdon létrehozásában vettek részt, a szellemitulajdon-jog jogosultjai és részesedést kapnak a fogadó intézmény által – saját politikájával összhangban – az említett szellemi tulajdonnal kapcsolatos jogok használatának engedélyezéséből szerzett jogdíjakból. A Felek a vendégkutatókat nem részesíthetik saját állampolgáraiknál kedvezőtlenebb bánásmódban az említett szellemitulajdon-jogok és jogdíjrészesedések odaítélése tekintetében. Ezenkívül minden feltalálóként elismert vendégkutatót a fogadó ország állampolgáraival azonos elbánás illet meg a díjak, prémiumok, előnyök és egyéb jutalmak tekintetében, a fogadó intézmény politikájával és a felek vonatkozó jogszabályaival összhangban.

                           2.

                           A II.D.1. pont szerinti közös kutatáson kívüli együttműködési tevékenységek esetében mindkét fél – amennyire saját törvényi és rendeleti rendelkezései megkövetelik – minden résztvevőjét felkéri, hogy külön megállapodást írjon alá a közös kutatási tevékenységek végrehajtására és a résztvevők kapcsolódó jogaira és kötelességeire vonatkozóan. A szellemi tulajdon tekintetében e megállapodások általában többek között a tulajdonjoggal, a védelemmel, a kutatási célú felhasználás jogával, a hasznosítással és a továbbadással foglalkoznak, kitérve a közös nyilvánosságra hozatalra, a vendégkutatók jogaira és kötelezettségeire és a vitarendezési eljárásokra is. A megállapodások más kérdésekre – például az új és az előzetes információkhoz való hozzáférésre, az engedélyezésre és a felmutatandó eredményekre – is kitérhetnek.

               E.

               Mindkét fél annak elérésére törekszik – megőrizve a megállapodásban érintett területek versenyfeltételeit –, hogy az e megállapodás és az annak értelmében létrejött megállapodások alapján szerzett jogokat birtokosaik úgy gyakorolják, hogy ezzel i. az e megállapodás szerint létrehozott vagy más módon elérhetővé tett információk felhasználására és terjesztésére ösztönözzenek, amennyiben ez összhangban áll az ebben a megállapodásban előírt feltételekkel, az annak IV. szakaszában foglalt rendelkezésekkel, valamint a feleknek az atomenergiát érintő különleges vagy bizalmas információk kezelésére vonatkozó hatályos nemzeti jogszabályaiban foglalt szabályokkal; és ii. hogy nemzetközi szabványok elfogadására és alkalmazására ösztönözzenek.

         III.   Szerzői jogi védelemben részesülő alkotások

   A feleket, illetőleg az 5. cikk értelmében kijelölt végrehajtó szervezeteket megillető szerzői jogok – e megállapodás feltételeinek megfelelően – a szellemitulajdon-jogok kereskedelmi vonatkozásairól szóló, a Kereskedelmi Világszervezet által kezelt megállapodással összhangban kezelendők.
   IV.   Tudományos irodalom

   Az V. szakasznak a nem nyilvános információk kezelésére vonatkozó rendelkezéseire is figyelemmel az alábbi eljárásokat kell alkalmazni:

               A.

               Mindkét felet, illetőleg minden, az 5. cikk értelmében kijelölt végrehajtó ügynökséget olyan nem kizárólagos, visszavonhatatlan, jogdíjmentes engedély illeti meg, amely feljogosítja, hogy lefordítson, sokszorosítson és nyilvánosan terjesszen olyan információt, amelyet tudományos és műszaki folyóiratban, cikkben, jelentésben, könyvben vagy más tájékoztatási eszköz révén közzétettek, és amelyek a felek által vagy az ő megbízásukból e megállapodás keretében végzett közös kutatásból közvetlenül származnak.

               B.

               Az e rendelkezés szerint létrejött, szerzőijog-védelem alatt álló műveknek tiszteletben kell tartaniuk a szerzők személyhez fűződő jogait, összhangban a Berni Egyezmény 6a. cikkével. Ezenkívül minden művön jól láthatóan fel kell tüntetni, hogy az a felek közös támogatásával jött létre.

         V.   Nem nyilvános információ

   A.   Dokumentum jellegű nem nyilvános információ

               1.

               Mindkét fél a lehető leghamarabb meghatározza, hogy mely információkat nem kíván e megállapodással kapcsolatosan nyilvánosságra hozni, többek között az alábbi szempontok alapján:

                           a)

                           az információ olyan értelemben titkos, hogy egészét vagy részeinek elrendezését vagy kapcsolódását tekintve nem közismert és jogszerűen nem lehet könnyen hozzáférni;

                           b)

                           az információ – titkossága miatt – kereskedelmileg értékes vagy azzá válhat; valamint

                           c)

                           az információt jogszerűen kezelő személy – a körülmények alapján alaposnak tűnő indokkal – lépéseket tett az információ titkosságának megőrzéséért. A felek bizonyos esetekben megállapodhatnak, hogy eltérő rendelkezés hiányában az e megállapodás szerinti közös kutatások során átadott, cserélt vagy létrehozott információk sem részben, sem egészükben nem hozhatók nyilvánosságra.

               2.

               Mindkét fél biztosítja, hogy az e megállapodás szerinti nem nyilvános információt és annak ebből eredő megkülönböztetettségét a másik fél könnyen felismerhesse, például megfelelő jelölés vagy korlátozó felirat révén. Ez az említett információ bármilyen – teljes vagy részleges – másolatára is vonatkozik. Ha valamely fél vagy résztvevő olyan információ birtokába jut, amely e megállapodás értelmében nem nyilvános, annak megkülönböztetett jellegére tekintettel kell lennie. Ezek a korlátozások automatikusan megszűnnek azzal, ha az információt annak tulajdonosa korlátozás nélkül nyilvánosságra hozza.

               3.

               Az e megállapodás alkalmazása során átadott nem nyilvános információt a fogadó fél továbbadhatja az általa alkalmazott személyeknek, beleértve saját alvállalkozóit és a fogadó fél azon érintett szervezeti egységeit, amelyek a folyamatban lévő közös kutatás meghatározott céljai érdekében erre felhatalmazást kaptak, a szükséges mérték elvét követve, és azzal a feltétellel, hogy az összes ilyen módon továbbadott nem nyilvános információ a melléklettel összhangban lévő és mindkét fél törvényi és rendeleti rendelkezéseinek megfelelő védelemben részesül, és ez róla a fentiek értelmében könnyen megállapítható.

         B.   Nem dokumentum jellegű nem nyilvános információ
   A megállapodás alapján szervezett konferenciákon és más találkozókon átadott nem dokumentum jellegű nem nyilvános információkat és egyéb, bizalmas vagy megkülönböztetetten kezelt információkat, illetőleg a személyzet bevonásából, a létesítmények használatából vagy a közös projektekből származó információkat a Felek ugyanazon elvek szerint kezelik, mint amelyeket a megállapodás a dokumentum jellegű információkra ír elő, feltéve, hogy az ilyen, nem nyilvános vagy egyéb, bizalmas vagy megkülönböztetett információt fogadó felet legkésőbb az információ átadásakor írásban tájékoztatták az átadott információ titkosságáról.
   C.   Ellenőrzés
   Mindkét fél törekszik elérni, hogy az e megállapodás alapján birtokába jutott nem nyilvános információkat az itt leírtak szerint ellenőrzése alatt tartsa. Ha valamelyik fél azt veszi észre, hogy nem lesz képes eleget tenni a fenti A. és B. pont terjesztést tiltó rendelkezéseknek, vagy hogy joggal feltételezhetően erre képtelenné válik, erről azonnal értesítenie kell a másik felet. Ezután a Felek konzultálnak, hogy megfelelő intézkedéseket dolgozzanak ki.
   VI.   Vitarendezés és új vagy nem várt jellegű szellemi tulajdon

               A.

               A Felek szellemi tulajdonnal kapcsolatos vitáit e megállapodás 10. cikkének (3) bekezdésével összhangban kell rendezni. A Felek kölcsönös megegyezése alapján azonban az ilyen vitát – kötelező erejű ítélet végett – nemzetközi választott bíróság elé lehet vinni, a nemzetközi jog vonatkozó előírásaival összhangban. Eltérő megállapodás hiányában az UNCITRAL választott bírósági szabályzata az irányadó.

               B.

               Abban az esetben, ha valamelyik fél arra a következtetésre jut, hogy az e megállapodás alapján végzett együttműködési tevékenységek bármelyike olyanfajta szellemi tulajdont eredményezhet, amelyre a kijelölt végrehajtási ügynökségek közötti TKT vagy megállapodás nem terjed ki, vagy ha más, nem várt nehézség merül fel, a Felek haladéktalanul tárgyalásokba kezdenek annak biztosítása céljából, hogy mindkét fél területén, saját nemzeti rendelkezéseikkel összhangban megfelelően szabályozva legyen a kérdéses szellemi tulajdon védelme, hasznosítása és terjesztése.


title: A Tanács határozata (1998. június 18.) az Európai Közösség, az Európai Űrügynökség és az Európai Szervezet a Légi Közlekedés Biztonságáért között létrejött, a globális navigációs műholdrendszerek (GNSS) kifejlesztésére irányuló európai közreműködéssel kapcsolatos megállapodásról

text:
Fontos jogi nyilatkozat

|

31998D0434

Hivatalos Lap L 194 , 10/07/1998 o. 0015 - 0015

		A Tanács határozata(1998. június 18.)az Európai Közösség, az Európai Űrügynökség és az Európai Szervezet a Légi Közlekedés Biztonságáért között létrejött, a globális navigációs műholdrendszerek (GNSS) kifejlesztésére irányuló európai közreműködéssel kapcsolatos megállapodásról(98/434/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 75. cikke (1) bekezdésére, 84. cikke (2) bekezdésére és 130m. cikkére, a 228. cikk (2) bekezdésének első mondatával, a 228. cikk (3) bekezdésének első albekezdésével és a 228. cikk (4) bekezdésével összefüggésben,tekintettel a Bizottság javaslatára [1],tekintettel az Európai Parlament véleményére [2],mivel a Közösség, hatáskörén belül, közreműködhet egy globális navigációs műholdrendszer kivitelezésében;mivel az Európai Közösség, az Európai Űrügynökség és az Európai Szervezet a Légi Közlekedés Biztonságáért között létrejött, egy globális navigációs műholdrendszer (GNSS) kifejlesztésére irányuló európai közreműködésről szóló megállapodást jóvá kell hagyni,A KÖVETKEZŐKÉPPEN HATÁROZOTT:1. cikkAz Európai Közösség, az Európai Űrügynökség és az Európai Szervezet a Légi Közlekedés Biztonságáért között létrejött, egy globális navigációs műholdrendszer (GNSS) kifejlesztésére irányuló európai közreműködésről szóló megállapodást a Közösség nevében a Tanács jóváhagyja.A megállapodás szövegét, továbbá technikai mellékleteit csatolták e határozathoz.2. cikk(1) A megállapodás 5. cikkében említett vegyes bizottságban a Közösséget a Bizottság képviseli.(2) A megállapodás 5. cikkének (4) bekezdésében foglaltakra tekintettel a Tanács a Bizottság javaslata alapján fogadja el a Közösség álláspontját; az 5. cikk (1), (2) és (3) bekezdésére tekintettel pedig, a Bizottság a tagállamok képviselőiből álló bizottsággal folytatott konzultációt követően határozza meg a Közösség álláspontját.(3) A megállapodás 5. cikkének (4) bekezdésében szereplő módosításokat a Közösség nevében a Tanács jóváhagyja.3. cikkA megállapodás aláírására jogosult személyt a Közösség nevében a Tanács elnöke nevezi ki.Kelt Luxembourgban, 1998. június 18-án.a Tanács részérőlaz elnökG. Strang[1] HL C 337., 1997.11.7., 37. o.[2] HL C 138., 1998.5.4.--------------------------------------------------


title: A Tanács 2014/73/KKBP határozata ( 2014. február 10. ) az Európai Unió közép-afrikai köztársasági katonai műveletéről (EUFOR RCA)

text:
               11.2.2014

               HU

               Az Európai Unió Hivatalos Lapja

               L 40/59

         A TANÁCS 2014/73/KKBP HATÁROZATA
   (2014. február 10.)
   az Európai Unió közép-afrikai köztársasági katonai műveletéről (EUFOR RCA)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 42. cikke (4) bekezdésére, valamint 43. cikke (2) bekezdésére,
   tekintettel az Unió külügyi és biztonságpolitikai főképviselőjének (főképviselő) javaslatára,
   mivel:

               (1)

               Az Egyesült Nemzetek Szervezetének Biztonsági Tanácsa (ENSZ BT) a 2013. december 5-én elfogadott 2127 (2013) sz. határozatában komoly aggodalmának adott hangot a közép-afrikai köztársasági biztonsági helyzet folyamatos romlása, valamint a nemzetközi humanitárius jog és az emberi jogok egyre gyakoribb megsértése miatt. Az ENSZ BT ezenkívül engedélyezte egy „a Közép-afrikai Köztársaságot támogató, afrikai vezetésű nemzetközi misszió (AFISM-CAR)” tizenkét hónapos időtartamra való telepítését, továbbá engedélyezte, hogy a Közép-afrikai Köztársaságban ideiglenesen francia haderőt telepítsenek abból a célból, hogy támogassa az AFISM-CAR missziót megbízatásának teljesítésében.

               (2)

               A Tanács 2013. október 21-i és december 16-i következtetéseit követően az Európai Tanács a 2013. december 20-i következtetéseiben kifejtette, hogy aggodalommal tölti el a folyamatosan mélyülő közép-afrikai köztársasági válság, valamint annak súlyos humanitárius és emberi jogi következményei. Az Európai Tanács üdvözölte a francia katonai beavatkozást, amely támogatja az afrikai erőket a biztonság helyreállításában, továbbá üdvözölte, hogy afrikai partnerei állhatatosan elkötelezettek a helyzet stabilizálása mellett. A globális megközelítés keretében az Európai Tanács megerősítette, hogy az Unió hajlandó fontolóra venni a lehetséges eszközök alkalmazását, hogy ezzel hozzájáruljon az ország stabilizálását célzó törekvésekhez, többek között a közös biztonság- és védelempolitika (KBVP) katonai és polgári dimenziója keretében. Felkérte az Unió külügyi és biztonságpolitikai főképviselőjét (főképviselő), hogy nyújtson be erre vonatkozóan egy javaslatot, hogy 2014 januárjában a Tanács határozatot fogadhasson el.

               (3)

               A Tanács 2014. január 20-án válságkezelési koncepciót fogadott el egy, a KBVP keretében folytatandó közép-afrikai köztársasági áthidaló katonai művelet (a továbbiakban: az EUFOR RCA) vonatkozásában, feltételezve egy ENSZ BT-határozat elfogadását az ENSZ Alapokmányának VII. fejezete alapján. A Tanács hangsúlyozta, hogy nagy jelentőséget tulajdonít a partnereivel, különösen az ENSZ-el, az Afrikai Unióval (AU) és a közép-afrikai köztársasági hatóságokkal, valamint a Sangaris-művelettel való szoros együttműködésnek.

               (4)

               Az ENSZ BT 2014. január 28-án elfogadta a 2134 (2014). sz. határozatát, amelyben jóváhagyja az EUFOR RCA uniós műveletet.

               (5)

               2014. január 23-án a Közép-afrikai Államok Gazdasági Közössége (ECCAS) üdvözölte az uniós művelet létrehozását a Közép-Afrikai Köztársaságban.

               (6)

               2014. január 24-én egy, a főképviselőnek címzett levelében a Közép-Afrikai Köztársaság ideiglenes elnöke üdvözölte az 2134 (2014) sz. ENSZ-BT határozattal jóváhagyott uniós műveletet.

               (7)

               Az EUFOR RCA-nak a lehető leggyorsabban el kell érni a teljes műveleti képességet ahhoz, hogy hozzájárulhasson a helyzet stabilizálásához. Végre kell hajtania a ráruházott feladatokat a célból, hogy az AFISM-CAR-nak adhassa át a helyét a teljes műveleti képesség elérésétől számított négy-hat hónapon belül.

               (8)

               Az EUSZ 38. cikkével összhangban a Tanács és a főképviselő felelőssége mellett a Politikai és Biztonsági Bizottságnak (PBB) kell gyakorolnia a válságkezelési művelet feletti politikai ellenőrzést, biztosítania a misszió stratégiai irányítását, és meghoznia ezek tekintetében a vonatkozó határozatokat.

               (9)

               Tárgyalásokat kell folytatni és nemzetközi megállapodásokat kell kötni az uniós egységek és a személyi állomány jogállásáról, valamint a harmadik államok uniós műveletekben való részvételéről.

               (10)

               Az EUSZ 41. cikkének (2) bekezdése értelmében és a 2011/871/KKBP tanácsi határozattal (1) összhangban az e határozatból eredő, katonai vagy védelmi vonatkozású működési kiadásokat a tagállamoknak kell viselniük.

               (11)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 5. cikkével összhangban Dánia nem vesz részt az Európai Unió védelmi vonatkozású határozatainak és intézkedéseinek kidolgozásában és végrehajtásában. Következésképpen Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó, ezért Dánia nem vesz részt a művelet finanszírozásában sem,

         ELFOGADTA EZT A HATÁROZATOT:
   1. cikk
   A misszió
   (1)   Az Unió a 2134 (2014) az ENSZ-BT-határozatban foglalt megbízatásnak megfelelően, védett és biztonságos környezet biztosításához való hozzájárulás érdekében – azzal, hogy a teljes műveleti képesség elérésétől számított négy-hat hónapon belül a Közép-afrikai Köztársaságot támogató, afrikai vezetésű nemzetközi missziónak (AFISM-CAR) adja át a helyét – áthidaló katonai műveletet hajt végre a Közép-afrikai Köztársaságban ( EUFOR RCA), a Bangui-térségre összpontosítva tevékenységét.
   (2)   Az EUFOR RCA-nak a Tanács által 2014. január 20-án jóváhagyott válságkezelési koncepcióban meghatározott politikai, stratégiai és katonapolitikai céloknak megfelelően kell működnie.
   2. cikk
   Az EU műveleti parancsnokának kinevezése
   Philippe Pontiès vezérőrnagyot az EUFOR RCA EU műveleti parancsnokává nevezik ki.
   3. cikk
   Az EU műveleti parancsnokságának kijelölése
   Az EUFOR RCA műveleti parancsnokságának székhelye Larissa, Görögország.
   4. cikk
   A művelet tervezése és megindítása
   (1)   A Tanács az EUFOR RCA előkészületi szakaszában a művelet-végrehajtási szabályokat e határozat elfogadását követően a lehető leghamarabb jóváhagyja.
   (2)   A Tanács a megbízatás teljesítéséhez szükséges műveleti terv és művelet-végrehajtási szabályok jóváhagyását követően elfogadja az EUFOR RCA megindításáról szóló határozatot.
   5. cikk
   Politikai ellenőrzés és stratégiai irányítás
   (1)   Az EUFOR RCA politikai ellenőrzését és stratégiai irányítását – a Tanács, valamint a főképviselő a felelőssége mellett – a PBB gyakorolja. A Tanács felhatalmazza a PBB-t, hogy az EUSZ 38. cikkével összhangban hozza meg a vonatkozó határozatokat. A felhatalmazás magában foglalja a tervezési – többek között a műveleti tervvel, a parancsnoki lánccal és a művelet-végrehajtási szabályokkal kapcsolatos – dokumentumok módosítását lehetővé tévő hatásköröket is. A felhatalmazás magában foglalja továbbá az EU műveleti parancsnokának és az EU-erők parancsnokának kinevezésére vonatkozó döntések meghozatalának hatáskörét. Az uniós katonai művelet céljaival és befejezésével kapcsolatos döntéshozatali hatáskör továbbra is a Tanácsot illeti meg.
   (2)   A PBB rendszeres időközönként jelentést tesz a Tanácsnak.
   (3)   Az Európai Unió Katonai Bizottsága (EUKB) elnöke rendszeres időközönként jelentést tesz a PBB-nek az EUFOR RCA végrehajtásáról. A PBB szükség esetén meghívhatja üléseire az EU műveleti parancsnokát vagy az EU-erők parancsnokát.
   (4)   A PBB az EUFOR RCA elindítását követően három hónappal írásbeli jelentés alapján értékeli a művelet előrehaladását.
   6. cikk
   Katonai irányítás
   (1)   Az EU műveleti parancsnok felelősségi körében zajló EUFOR RCA megfelelő végrehajtását az EUKB felügyeli.
   (2)   Az EU műveleti parancsnoka rendszeres időközönként jelentést tesz az EUKB-nek. Az EUKB szükség esetén meghívhatja üléseire az EU műveleti parancsnokát vagy az EU-erők parancsnokát.
   (3)   Az EUKB elnöke a legfőbb összekötő az EU műveleti parancsnoka felé.
   7. cikk
   Az Unió válaszlépéseinek összhangja és koordináció
   (1)   A főképviselő biztosítja e határozat végrehajtását és azt, hogy ez a határozat összhangban legyen az Unió külső tevékenységének egészével, ideértve az Unió fejlesztési programjait és humanitárius segítségnyújtási tevékenységét is.
   (2)   Az Unió Banguiban lévő küldöttségének vezetője a parancsnoki lánc sérelme nélkül helyi politikai iránymutatást nyújt az EU műveleti parancsnokának.
   (3)   A főképviselő, akinek munkáját az Európai Külügyi Szolgálat (EKSZ) segíti, a legfőbb összekötőként jár el a Közép-afrikai Köztársaság hatóságai, a szomszédos országok, az AU, az ECCAS, valamint a nemzetközi és kétoldalú kapcsolatokban érintett egyéb szereplők felé.
   (4)   Az EU műveleti parancsnoka, az uniós szereplők és a helyi kulcsfontosságú stratégiai partnerek közötti együttműködésre vonatkozó rendelkezéseket a műveleti terv állapítja meg.
   8. cikk
   Harmadik államok részvétele
   (1)   Az Unió döntéshozatali autonómiájának és az egységes intézményi keretnek a sérelme nélkül, valamint az Európai Tanács vonatkozó iránymutatásainak megfelelően a műveletben való részvételre harmadik államok is felkérhetők.
   (2)   A Tanács felhatalmazza a PBB-t, hogy kérjen fel harmadik államokat hozzájárulások felajánlására, valamint arra, hogy az EU műveleti parancsnoka és az EUKB ajánlására hozza meg a javasolt hozzájárulások elfogadásáról szóló, vonatkozó határozatokat.
   (3)   A harmadik államok részvételére vonatkozó részletes szabályok az EUSZ 37. cikkének értelmében és az Európai Unió működéséről szóló szerződés (EUMSZ) 218. cikkében megállapított eljárásnak megfelelően megkötött megállapodások tárgyát képezik. Amennyiben az Unió és egy harmadik állam olyan megállapodást kötött, amely keretet biztosít ez utóbbi részvételére az Unió válságkezelő misszióiban, az említett megállapodás rendelkezéseit az EUFOR RCA-val összefüggésben alkalmazni kell.
   (4)   Az EUFOR RCA művelethez jelentős mértékű katonai hozzájárulást biztosító harmadik államok ugyanolyan jogokkal és kötelezettségekkel rendelkeznek a művelet napi irányítása tekintetében, mint a műveletben részt vevő tagállamok.
   (5)   A Tanács felhatalmazza a PBB-t, hogy – amennyiben harmadik államok jelentős mértékű katonai hozzájárulást biztosítanak – hozza meg a hozzájáruló felek bizottságának létrehozására vonatkozó megfelelő határozatokat.
   9. cikk
   Az Unió által vezetett személyi állomány jogállása
   Az Unió által vezetett egységek és személyi állomány jogállásáról – beleértve az őket megillető kiváltságokat, mentességeket és a misszió végrehajtásához és zavartalan működtetéséhez szükséges további biztosítékokat is – az EUSZ 37. cikke értelmében megállapodás köthető, az EUMSZ 218. cikkében megállapított eljárásnak megfelelően.
   10. cikk
   Pénzügyi rendelkezések
   (1)   Az EU katonai műveletének közös költségeit a 2011/871/KKBP határozatnak megfelelően kell kezelni.
   (2)   Az EUFOR RCA közös költségeire vonatkozó pénzügyi referenciaösszeg 25,9 millió EUR. A referenciaösszegnek a 2011/871/KKBP határozat 25. cikke (1) bekezdésében említett százalékos aránya 50 %.
   11. cikk
   Információk átadása
   (1)   A főképviselő jogosult arra, hogy az e határozathoz csatlakozó harmadik államok számára – a megfelelő módon, az EUFOR RCA igényeivel és a 2013/488/EU tanácsi határozattal (2) összhangban – a művelet céljaira létrehozott EU-minősített adatokat adjon át:

               a)

               az Unió és az érintett harmadik állam között létrejött, hatályos információbiztonsági megállapodásokban megállapított szintig;

               b)

               vagy egyéb esetekben „CONFIDENTIEL UE/EU CONFIDENTIAL” szintig.

         (2)   A főképviselő emellett az EUFOR RCA operatív igényeinek megfelelően, a 2013/488/EU határozattal összhangban jogosult az EUFOR RCA céljaira létrehozott EU-minősített adatokat „RESTREINT UE/EU RESTRICTED” szintig szükség szerint az ENSZ és az AU részére átadni. E célból a főképviselő megállapodást köt az ENSZ és az AU illetékes szerveivel.
   (3)   Különleges és azonnali operatív igény esetén a főképviselő a 2013/488/EU határozatnak megfelelően „RESTREINT UE/EU RESTRICTED” szintig jogosult a fogadó állam részére is átadni az EUFOR RCA céljaira létrehozott EU-minősített adatokat. E célból a főképviselő megállapodást köt a fogadó állam illetékes szerveivel.
   (4)   A főképviselő jogosult az e határozathoz csatlakozó harmadik államok részére a művelettel kapcsolatos tanácsi tanácskozásokra vonatkozó, nem minősített, a Tanács eljárási szabályzata (3) 6. cikkének (1) bekezdése értelmében szakmai titoktartási kötelezettség hatálya alá tartozó uniós dokumentumok átadására.
   (5)   A főképviselő a 2013/488/EU határozat VI. mellékletének VII. pontja értelmében ezeket a jogosultságait, valamint az e cikkben említett megállapodások megkötésére vonatkozó hatáskörét átruházhatja az Európai Külügyi Szolgálat tisztségviselőire, az EU műveleti parancsnokára vagy az EU-erők parancsnokára.
   12. cikk
   Hatálybalépés és megszűnés
   (1)   Ez a határozat az elfogadásának napján lép hatályba.
   (2)   Az EUFOR_RCA legkésőbb a teljes műveleti képesség elérését követő hat hónapon belül véget ér.
   (3)   Ezt a határozatot – az EUFOR RCA megszűnésére vonatkozóan jóváhagyott terveknek megfelelően, az EUFOR RCA elszámolásainak ellenőrzése és végzése tekintetében a 2011/871/KKBP határozatban megállapított eljárások sérelme nélkül – az EU műveleti parancsnoksága bezárásának időpontjától kezdődően hatályon kívül kell helyezni.

      Kelt Brüsszelben, 2014. február 10-én.

            a Tanács részéről

            az elnök

         C. ASHTON

      (1)  A Tanács 2011/871/KKBP határozata ( 2011. december 19. ) az Európai Unió katonai vagy védelmi vonatkozású műveletei közös költségei finanszírozása igazgatási mechanizmusának (ATHENA) létrehozásáról (HL L 343., 2011.12.23., 35. o.).

      (2)  A Tanács 2013/488/EU határozata ( 2013. szeptember 23. ) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).

      (3)  A Tanács 2009. december 1-jei 2009/937/EU határozata a Tanács eljárási szabályzatának elfogadásáról (HL L 325., 2009.12.11., 35. o.).


title: 2008/301/EK: A Tanács határozata ( 2008. április 7. ) a Régiók Bizottsága egy román póttagjának kinevezéséről

text:
               15.4.2008

               HU

               Az Európai Unió Hivatalos Lapja

               L 105/4

      A TANÁCS HATÁROZATA

   (2008. április 7.)
   a Régiók Bizottsága egy román póttagjának kinevezéséről
   (2008/301/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a román kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               Petru FILIP lemondását követően a Régiók Bizottsága egy póttagjának helye megüresedett,

         A KÖVETKEZŐKÉPPEN HATÁROZOTT:
   1. cikk
   A Tanács a hivatali idő hátralévő részére, azaz 2010. január 25-ig Mihai Dan GROZÁ-t, Nagyvárad városi tanácsosát és ideiglenes polgármesterét nevezi ki a Régiók Bizottsága póttagjává.
   2. cikk
   Ez a határozat az elfogadásának napján lép hatályba.

      Kelt Luxembourgban, 2008. április 7-én.

            a Tanács részéről

            az elnök

         R. ŽERJAV

      (1)  HL L 56., 2006.2.25., 75. o.


title: 2009/236/EK: Az Európai Parlament határozata ( 2008. április 22. ) a hatodik, hetedik, nyolcadik és kilencedik Európai Fejlesztési Alap 2006-os pénzügyi évre vonatkozó elszámolásának lezárásáról

text:
               31.3.2009

               HU

               Az Európai Unió Hivatalos Lapja

               L 88/260

      AZ EURÓPAI PARLAMENT HATÁROZATA

   (2008. április 22.)
   a hatodik, hetedik, nyolcadik és kilencedik Európai Fejlesztési Alap 2006-os pénzügyi évre vonatkozó elszámolásának lezárásáról
   (2009/236/EK)
   AZ EURÓPAI PARLAMENT,
   tekintettel a 2005. évi mentesítési határozatok nyomon követéséről szóló bizottsági jelentésre (COM(2007) 538) és annak mellékletére SEC(2007) 1185),
   tekintettel a 6., 7., 8. és 9. Európai Fejlesztési Alap 2006. évi pénzügyi kimutatásairól, valamint bevételi és kiadási elszámolásairól szóló jelentésre (COM(2007) 458 – C6-0118/2007) (1),
   tekintettel a 6., 7., 8., és 9. Európai Fejlesztési Alap 2006. évi pénzgazdálkodásáról szóló jelentésre (COM(2007) 240),
   tekintettel a Számvevőszéknek a 2006. pénzügyi évre vonatkozó 6., 7., 8. és 9. Európai Fejlesztési Alapból finanszírozott tevékenységekre vonatkozó éves jelentésére, a Bizottság válaszaival együtt (2),
   tekintettel a Számvevőszék által az EK-Szerződés 248. cikke értelmében nyújtott, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló nyilatkozatra (3),
   tekintettel a Tanács 2008. február 12-i ajánlásaira (16744/2007 – C6-0078/2008, 16745/2007 – C6-0079/2008, 16746/2007 – C6-0080/2008, 16748/2007 – C6-0081/2008),
   tekintettel az afrikai, karibi és csendes-óceáni államok, illetve az Európai Közösség és tagállamai között létrejött, 2000. június 23-án Cotonouban aláírt (4), és 2005. június 25-én Luxemburgban felülvizsgált (5) partnerségi megállapodásra,
   tekintettel a 2007. március 19-i 2007/249/EK tanácsi határozattal (6) módosított, az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra (7) (Tengerentúli Társulási Határozat),
   tekintettel a negyedik AKCS–EK-egyezmény második pénzügyi jegyzőkönyve keretében nyújtott közösségi támogatás finanszírozásáról és igazgatásáról szóló, a tagállamok kormányainak a Tanács keretében ülésező képviselői között létrejött 1995. december 20-i belső megállapodás 33. cikkére (8),
   tekintettel a 2000. június 23-i, Cotonouban (Benin) aláírt, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló, a tagállamok kormányainak a Tanács keretében ülésező képviselői között 2000. szeptember 18-án létrejött belső megállapodás 32. cikkére (9),
   tekintettel az EK-Szerződés 276. cikkére,
   tekintettel a negyedik AKCS–EK-egyezmény keretében folytatott fejlesztési finanszírozási együttműködésről szóló, 1998. június 16-i pénzügyi szabályzat 74. cikkére (10),
   tekintettel a 9. Európai Fejlesztési Alapról szóló, 2003. március 27-i pénzügyi szabályzat 119. cikkére (11),
   tekintettel eljárási szabályzata 70. cikkére és 71. cikkének harmadik francia bekezdésére, valamint V. mellékletére,
   tekintettel a Költségvetési Ellenőrző Bizottság jelentésére és a Fejlesztési Bizottság véleményére (A6-0106/2008),

               1.

               megjegyzi, hogy a hatodik, hetedik, nyolcadik és kilencedik Európai Fejlesztési Alapok végső éves pénzügyi elszámolásai szerepelnek a Számvevőszék éves jelentésének 1. táblázatában;

               2.

               jóváhagyja a 2006. pénzügyi évre vonatkozó hatodik, hetedik, nyolcadik és kilencedik Európai Fejlesztési Alap elszámolásainak lezárását;

               3.

               utasítja elnökét, hogy továbbítsa ezt a határozatot a Tanácsnak, a Bizottságnak, az Európai Közösségek Bíróságának, a Számvevőszéknek és az Európai Beruházási Banknak, illetve gondoskodjon annak közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            főtitkár

         Harald RØMER

      (1)  HL C 260., 2007.10.31., 1. o.

      (2)  HL C 259., 2007.10.31., 1. o.

      (3)  HL C 260., 2007.10.31., 258. o.

      (4)  HL L 317., 2000.12.15., 3. o.

      (5)  HL L 287., 2005.10.28., 4. o.

      (6)  HL L 314., 2001.11.30., 1. o. és HL L 324., 2001.12.7., 1. o.

      (7)  HL L 109., 2007.4.26., 33. o.

      (8)  HL L 156., 1998.5.29., 108. o.

      (9)  HL L 317., 2000.12.15., 355. o.

      (10)  HL L 191., 1998.7.7., 53. o.

      (11)  HL L 83., 2003.4.1., 1. o.


title: 2009/832/EK: A Tanács határozata ( 2009. november 10. ) az AKCS-államokkal kötött gazdasági partnerségi megállapodásokhoz csatolt származási jegyzőkönyvben meghatározott származási szabályoktól való eltérésre vonatkozó eljárásról és a 2000/399/EK határozat hatályon kívül helyezéséről

text:
               13.11.2009

               HU

               Az Európai Unió Hivatalos Lapja

               L 297/12

      A TANÁCS HATÁROZATA

   (2009. november 10.)
   az AKCS-államokkal kötött gazdasági partnerségi megállapodásokhoz csatolt származási jegyzőkönyvben meghatározott származási szabályoktól való eltérésre vonatkozó eljárásról és a 2000/399/EK határozat hatályon kívül helyezéséről
   (2009/832/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, összefüggésben 300. cikke (2) bekezdésének második bekezdésével és 300. cikke (4) bekezdésével,
   tekintettel a Bizottság javaslatára,
   mivel:

               (1)

               Az egyrészről az afrikai, karib-tengeri és csendes-óceáni államok, másrészről az Európai Közösség és tagállamai közötti, Cotonouban 2000. június 23-án aláírt partnerségi megállapodás (AKCS–EK partnerségi megállapodás) (1) V. melléklete és annak jegyzőkönyvei – köztük a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyv – az említett megállapodás 37. cikkének (1) bekezdésével összhangban 2007. december 31-én hatályukat vesztették.

               (2)

               Az AKCS–EK partnerségi megállapodás 37. cikkének (1) bekezdésében foglaltaknak megfelelően az afrikai, karib-tengeri és csendes-óceáni államok („AKCS-államok”) regionális csoportjaival gazdasági partnerségi megállapodásokra (GPM) irányuló tárgyalások folytak. A GPM-ek aláírása 2008. január 1-je óta folyamatosan zajlik.

               (3)

               Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodáshoz (2) – ez az első, AKCS-államokkal kötött megállapodás – csatolt, a „származó termék” fogalmának meghatározásáról és az igazgatási együttműködés módszereiről szóló 1. jegyzőkönyv („származási jegyzőkönyv”) 39. cikke meghatározza azt az eljárást, amelynek keretében a GPM-et aláíró AKCS-állam kérelmére eltérés engedélyezhető a származási szabályoktól. Az eltérésről szóló határozatot egy illetékes bizottságnak kell elfogadnia. A közösségi álláspont e bizottságban történő kialakítására vonatkozóan célszerű meghatározni egy olyan eljárást, amely az AKCS-államokkal a jövőben kötendő egyéb GPM-ek származási jegyzőkönyvének hasonló rendelkezéseire is alkalmazható.

               (4)

               A származási jegyzőkönyv 39. cikkének (8) bekezdése előírja, hogy a lehető leggyorsabban, de mindenképpen a kérelemnek a Közösséghez történő beérkezésétől számított legfeljebb 75 munkanapon belül határozatot kell hozni. Ha a Közösség ezen időtartamon belül nem tájékoztatja az eltérés iránti kérelmet benyújtó AKCS-államot a kérelemmel kapcsolatos álláspontjáról, a kérelmet elfogadottnak kell tekinteni.

               (5)

               Ki kell dolgozni ezért egy olyan eljárást, amely biztosítja, hogy a Közösség álláspontja még jóval az említett határidő lejárta előtt elfogadható és a GPM-eket aláíró AKCS-államokkal közölhető legyen annak érdekében, hogy a vonatkozó határozatot még az említett határidő lejárta előtt meg lehessen hozni.

               (6)

               Az AKCS–EK partnerségi megállapodás 1. jegyzőkönyvében megállapított származási szabályoktól való eltérésre vonatkozó eljárásról szóló, 2000. június 16-i 2000/399/EK tanácsi határozat (3) az AKCS-államoknak az AKCS–EK partnerségi megállapodás V. melléklete 1. jegyzőkönyvében megállapított származási szabályoktól való eltérésre irányuló kérelmével kapcsolatban a Bizottságra ruházta át a közösségi álláspont elfogadására vonatkozó hatáskört.

               (7)

               A GPM-ek származási jegyzőkönyvében megállapított származási szabályoktól való eltérés iránti kérelmek tekintetében hasonló hatáskör-átruházásról indokolt rendelkezni.

               (8)

               A 2000/399/EK határozatot ezért hatályon kívül kell helyezni,

         A KÖVETKEZŐKÉPPEN HATÁROZOTT:
   1. cikk
   A gazdasági partnerségi megállapodást (GPM) aláíró AKCS-állam által benyújtott, a GPM-ek származási jegyzőkönyvében megállapított származási szabályoktól való eltérés iránti kérelemmel kapcsolatos közösségi álláspontot a 2. cikkben megállapított eljárásnak megfelelően a Bizottság fogadja el.
   2. cikk
   (1)   A Bizottságot a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (4) 248a. cikkének (1) bekezdésével létrehozott Vámkódexbizottság segíti.
   (2)   A Bizottság képviselője az eltérés iránti kérelem Közösséghez történő beérkezését követő 25 munkanapon belül a Vámkódexbizottság elé terjeszti a közösségi álláspont tervezetét. A Vámkódexbizottság az elnöke által az ügy sürgősségére tekintettel megállapított határidőn belül véleményt nyilvánít a tervezetről. A véleményt olyan többséggel kell meghozni, mint amilyet a Szerződés 205. cikkének (2) bekezdése a Tanácsnak a Bizottság javaslata alapján elfogadandó határozataira előír. A tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.
   (3)   A Bizottság elfogadja a közösségi álláspontot és azt haladéktalanul közli az adott GPM értelmében létrehozott illetékes bizottsággal. Ha azonban a közösségi álláspont nincs összhangban a Vámkódexbizottság véleményével, azt a Bizottság haladéktalanul a Tanács elé utalja. Ez esetben a Bizottság az adott GPM értelmében létrehozott illetékes bizottsággal való közlést a Vámkódexbizottságon belüli szavazás napjától számított 25 munkanappal elhalasztja.
   (4)   A Tanács a (3) bekezdésben meghatározott határidőn belül minősített többséggel eltérő közösségi álláspontot fogadhat el.
   3. cikk
   (1)   A 2000/399/EK határozat hatályát veszti.
   (2)   A hatályon kívül helyezett határozatra vonatkozó hivatkozásokat az e határozatra vonatkozó hivatkozásként kell értelmezni.
   4. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   5. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. november 10-én.

            a Tanács részéről

            az elnök

         A. BORG

      (1)  HL L 317., 2000.12.15., 3. o.

      (2)  HL L 289., 2008.10.30., 1. o.

      (3)  HL L 151., 2000.6.24., 16. o.

      (4)  HL L 302., 1992.10.19., 1. o.


title: 2007/853/EK: A Bizottság határozata ( 2007. december 13. ) az Asparagus officinalis vetőmagján és szaporítóanyagain a 2002/55/EK tanácsi irányelv alapján 2005-ben megkezdett közösségi összehasonlító kísérletek és vizsgálatok 2008-ban való folytatásáról (EGT-vonatkozású szöveg)

text:
               20.12.2007

               HU

               Az Európai Unió Hivatalos Lapja

               L 335/59

      A BIZOTTSÁG HATÁROZATA

   (2007. december 13.)
   az Asparagus officinalis vetőmagján és szaporítóanyagain a 2002/55/EK tanácsi irányelv alapján 2005-ben megkezdett közösségi összehasonlító kísérletek és vizsgálatok 2008-ban való folytatásáról
   (EGT-vonatkozású szöveg)
   (2007/853/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (1),
   tekintettel a 66/401/EGK, 66/402/EGK, 68/193/EGK, 92/33/EGK, 2002/54/EK, 2002/55/EK, 2002/56/EK és 2002/57/EK tanácsi irányelv szerinti bizonyos mezőgazdasági növényfajok és zöldségfajok, valamint szőlők vetőmagjaira és szaporítóanyagaira vonatkozó közösségi összehasonlító kísérletekkel és vizsgálatokkal kapcsolatos intézkedések a 2005–2009. évekre vonatkozó meghatározásáról szóló, 2004. december 27-i 2005/5/EK bizottsági határozatra (2) és különösen annak 3. cikkére,
   mivel:

               (1)

               A 2005/5/EK határozat az Asparagus officinalis tekintetében a 2005-től 2009-ig terjedő időszakra rögzíti a 2002/55/EK tanácsi irányelv alapján elvégzendő közösségi összehasonlító kísérletekre és vizsgálatokra vonatkozó szabályokat.

               (2)

               A 2005-ben, 2006-ban és 2007-ben elvégzett kísérleteket és vizsgálatokat 2008-ban is folytatni kell,

         A KÖVETKEZŐKÉPPEN HATÁROZOTT:
   Egyetlen cikk
   Az Asparagus officinalis vetőmagján és szaporítóanyagain 2005-ben megkezdett közösségi összehasonlító kísérleteket és vizsgálatokat a 2005/5/EK határozattal összhangban 2008-ban is folytatni kell.

      Kelt Brüsszelben, 2007. december 13-án.

            a Bizottság részéről

         Markos KYPRIANOU

            a Bizottság tagja

      (1)  HL L 193., 2002.7.20., 33. o. A legutóbb a 2006/124/EK bizottsági irányelvvel (HL L 339., 2006.12.6., 12. o.) módosított irányelv.

      (2)  HL L 2., 2005.1.5., 12. o.


title: 2009/773/EK,Euratom: A Tanács határozata ( 2009. október 14. ) az Európai Unió Tanácsa főtitkárhelyettesének a 2009. október 18-tól 2009. október 31-ig tartó időtartamra történő kinevezéséről

text:
               22.10.2009

               HU

               Az Európai Unió Hivatalos Lapja

               L 277/20

      A TANÁCS HATÁROZATA

   (2009. október 14.)
   az Európai Unió Tanácsa főtitkárhelyettesének a 2009. október 18-tól2009. október 31-ig tartó időtartamra történő kinevezéséről
   (2009/773/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 207. cikke (2) bekezdésére,
   tekintettel az Európai Atomenergia-közösséget létrehozó szerződésre és különösen annak 121. cikke (2) bekezdésére,
   mivel:

               (1)

               Az Európai Unió Tanácsa jelenlegi főtitkárhelyettesének hivatali ideje 2009. október 17-én lejár (1).

               (2)

               Az Európai Unió Tanácsának főtitkárhelyettesét 2009. október 31-ig ki kell nevezni,

         A KÖVETKEZŐKÉPPEN HATÁROZOTT:
   1. cikk
   A Tanács az Európai Unió Tanácsa főtitkárhelyettesének a 2009. október 18-tól2009. október 31-ig tartó időtartamra Pierre DE BOISSIEU-t nevezi ki.
   2. cikk
   Ezt a határozatot a Tanács elnöke továbbítja Pierre DE BOISSIEU részére.
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. október 14-én.

            a Tanács részéről

            az elnök

         E. ERLANDSSON

      (1)  HL L 236., 2004.7.7., 17. o.


title: A Tanács határozata ( 2011. március 7. ) az Európai Alapítvány az Élet- és Munkakörülmények Javításáért igazgatótanácsa görög, francia, olasz, magyar és szlovák tagjainak és póttagjainak kinevezéséről

text:
               17.3.2011

               HU

               Az Európai Unió Hivatalos Lapja

               C 83/4

         A TANÁCS HATÁROZATA
   (2011. március 7.)
   az Európai Alapítvány az Élet- és Munkakörülmények Javításáért igazgatótanácsa görög, francia, olasz, magyar és szlovák tagjainak és póttagjainak kinevezéséről
   2011/C 83/04
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Alapítvány az Élet- és Munkakörülmények Javításáért létrehozásáról szóló, 1975. május 26-i 1365/75/EGK tanácsi rendeletre (1) és különösen annak 6. cikkére,
   tekintettel a tagállamok kormányai, valamint a munkavállalói és munkáltatói szervezetek által a Tanácsnak benyújtott jelöltlistákra,
   mivel:

               (1)

               A Tanács 2010. november 22-i határozatával (2) – néhány kivétellel – kinevezte az Európai Alapítvány az Élet- és Munkakörülmények Javításáért igazgatótanácsának tagjait és póttagjait a 2010. december 1-jétől2013. november 30-ig terjedő időszakra.

               (2)

               A görög, a francia, az olasz, a magyar és a szlovák kormány, valamint a munkavállalói szervezetek jelöléseket nyújtottak be a betöltetlen helyekre,

         ELFOGADTA EZT A HATÁROZATOT:
   1. cikk
   A Tanács a 2013. november 30-ig tartó időszakra az Európai Alapítvány az Élet- és Munkakörülmények Javításáért igazgatótanácsa tagjainak és póttagjainak a következő személyeket nevezi ki:
   I.   KORMÁNYKÉPVISELŐK

               Ország

               Tagok

               Póttagok

               Olaszország

               Michele TIRABOSCHI

               Francesco CIPRIANI

               Magyarország

               ENYEDI Eszter

               Szlovákia

               Lilit MAMIKONYAN

               Silvia GREGORCOVÁ

   II.   A MUNKAVÁLLALÓI SZERVEZETEK KÉPVISELŐI

               Ország

               Tagok

               Póttagok

               Görögország

               Alexandros KALIVIS

               Konstantinos ISSYCHOS

               Franciaország

               Jean Jacques DANIS

               Magyarország

               GYIMESI László

         2. cikk
   A még ki nem jelölt tagokat és póttagokat a Tanács egy későbbi időpontban nevezi ki.
   3. cikk
   Ez a határozat az elfogadásának napján lép hatályba.

      Kelt Brüsszelben, 2011. március 7-én.

            a Tanács részéről

            az elnök

         CZOMBA S.

      (1)  HL L 139., 1975.5.30., 1. o.

      (2)  HL C 322., 2010.11.27., 8. o.